Συντεταγμένες: 37°57′48″N 23°45′55″E﻿ / ﻿37.96333°N 23.76528°E﻿ / 37.96333; 23.76528

Η **Καισαριανή** είναι αστική περιοχή και δήμος του Κεντρικού Τομέα Αθηνών, βρίσκεται τρία χιλιόμετρα ανατολικά του κέντρου της Αθήνας, σε 130 μέτρα υψόμετρο, στις ΒΔ πλαγιές του Υμηττού. Συνορεύει βόρεια με τους Δήμους Ζωγράφου και Αθηναίων, νότια με τον Δήμο Βύρωνα και Αθηναίων (Παγκράτι) και δυτικά πάλι με το Δήμο Αθηναίων. Ανατολικά βρίσκεται το βουνό Υμηττός. Η συνολική έκταση του Δήμου Καισαριανής, σήμερα, είναι 8.500 περίπου στρέμματα, από τα οποία τα 7.500 είναι ορεινή περιοχή και πράσινο και τα 1.000 κατοικημένοι και κοινόχρηστοι χώροι. Η πραγματική κατοικήσιμη έκταση είναι 780 περίπου στρέμματα. Η Καισαριανή έχει σχήμα τριγωνικό και καλή ρυμοτομία, με βάση την κεντρική λεωφόρο και τις άλλες οριζόντιες και κάθετες οδούς προς αυτή. Ο πληθυσμός της σύμφωνα με την απογραφή του 2021 ήταν 26.269 κάτοικοι.

Εγκατάσταση Μικρασιατών και Εθνική Αντίσταση
--------------------------------------------

Η Καισαριανή δημιουργήθηκε από τους Μικρασιάτες πρόσφυγες που ήρθαν στην Ελλάδα μετά τη Μικρασιατική Καταστροφή το 1922. Οι περισσότεροι από αυτούς προέρχονταν από την Σμύρνη και τα γύρω χωριά όπως τα Βουρλά.

Κατά τη Γερμανική Κατοχή το Σκοπευτήριο της Καισαριανής υπήρξε τόπος εκτελέσεων Ελλήνων. Την 1η Μαΐου του 1944, 200 Έλληνες κομμουνιστές (200 της Καισαριανής) εκτελέστηκαν από τα στρατεύματα κατοχής ως εκδίκηση για το θάνατο ενός Γερμανού στρατηγού, που έχασε τη ζωή του σε μάχη με τους αντάρτες, στους Μολάους Λακωνίας. Στο σημείο έχει ανεγερθεί μνημείο και δημιουργήθηκε το Μουσείο ΕΑΜικής Εθνικής Αντίστασης Καισαριανής.

Τη νύχτα της 16ης προς 17η Ιουνίου 1944, 10 άνδρες της ΕΠΟΝ και αντάρτες του ΕΛΑΣ έχασαν τη ζωή τους σε ενέδρα που τους είχαν στήσει οι κατακτητές, στο χώρο της Μονής Καισαριανής, εκεί που είχαν ταμπουρωθεί.

Συγκοινωνία
-----------

Το Νεκροταφείο του Δήμου Καισαριανής αποτελεί αφετηρία της γραμμής 224 (Καισαριανή-Ελ.Βενιζέλου) η οποία τερματίζει στο Πολύγωνο. Η γραμμή 224 περνά από την κεντρική λεωφόρο της Καισαριανής, Εθνικής Αντιστάσεως, με συχνότητα δρομολογίων περίπου 15-20 λεπτά. Ο δήμος από το κέντρο είναι προσβάσιμος από την γραμμή αυτή (μέσω Βασ. Σοφίας-Σόλωνος), καθώς και με την δημοτική συγκοινωνία από τον Σταθμό Μετρό Ευαγγελισμός.

Αθλητισμός
----------

### Αθλητικά σωματεία

| Σύλλογος | Ίδρυση | Αθλήματα |
| --- | --- | --- |
| Α.Ο. Νήαρ Ηστ Καισαριανής | 1927 | Καλαθοσφαίριση & Πετοσφαίριση |
| Α.Ο. Αστέρας Καισαριανής | 2022 | Ποδόσφαιρο |
| Α.Ο. Πανιώνιος Καισαριανής | 1946 | Ποδόσφαιρο |
| Π.Α.Ο. Φωστήρας Καισαριανής | 1946 | Ποδόσφαιρο |
| Αθλητικός Όμιλος Αντισφαίρισης Καισαριανής | 1985 | Αντισφαίριση |

Πηγή Δήμος Καισαριανής

### Πανιώνιος Καισαριανής

Ο **Ποδοσφαιρικός Αθλητικός Όμιλος Πανιώνιος Καισαριανής** είναι αθλητικός σύλλογος που ιδρύθηκε από Μικρασιάτες πρόσφυγες το 1946.

Η ομάδα ποδοσφαίρου του Πανιωνίου Καισαριανής είναι το παλιότερο τμήμα του συλλόγου και υπάρχει από τα πρώτα μεταπολεμικά χρόνια. Αγωνίζεται στο πρωτάθλημα της Ε.Π.Σ. Αθηνών και έχει πάρει μέρος και στις τρεις κατηγορίες της ένωσης. Ως έδρα χρησιμοποιεί το γήπεδο της Νήαρ Ηστ. Τη δεκαετία 1960-70 αγωνιζόταν στην Α2 κατηγορία της ΕΠΣΑ. Το 1967 εξαναγκάστηκε σε συγχώνευση με την ΑΕ Καισαριανής, από την οποία δημιουργήθηκε η ομάδα Αετός. Μετά τη δικτατορία επανιδρύθηκε και από το 1980 εντάχθηκε ξανά στην ΕΠΣΑ, στη Γ΄ κατηγορία. Αφού πέρασε ένα διάστημα κρίσης, επανήλθε πιο δυνατός και το 2005-06 έπαιζε στην Α΄ κατηγορία. Στη συνέχεια υποβιβάστηκε κι αγωνίστηκε δύο σεζόν στη Β'. Το 2008-09 αγωνίζεται στη Γ΄ κατηγορία της ΕΠΣΑ. Ο σύλλογος στηρίζεται στα τμήματα υποδομής και στις ακαδημίες ποδοσφαίρου. Ποδοσφαιριστές που αγωνίστηκαν κατά καιρούς στην ομάδα είναι οι: Αντώνης Φώσκολος (1994-97, στη συνέχεια έπαιξε στο Θρασύβουλο), Γιώργος Τσομπανάκης (έπαιξε και στον Εθνικό Αστέρα), Αντωνίου, Μορφωνιός, Παπουλίδης, Ασώματος, Αγριτέλης και Πρασσάς.

Αξιοθέατα και Μνημεία
---------------------

Ο χώρος του Σκοπευτηρίου, πριν το ’22, ήταν μια δασώδης και βραχώδης περιοχή που χρησίμευε για τη σκόπευση των στρατιωτών και ειδικά του πυροβολικού σώματος.

Ο ερχομός των προσφύγων στην Αθήνα προκάλεσε, τεράστιο θέμα εγκατάστασής τους σε διάφορες περιοχές της Αττικής. Μια τέτοια περιοχή ήταν και η Καλλιθέα, στην οποία υπήρχε τότε το Σκοπευτήριο. Προκειμένου, λοιπόν, να εγκατασταθούν οι πρόσφυγες απαλλοτριώθηκε από το κράτος η περιοχή του Σκοπευτηρίου της Καλλιθέας στη συνέχεια προχώρησαν οι ενέργειες εξεύρεσης νέου χώρου.

Ο νέος τόπος που επιλέχθηκε ήταν η Καισαριανή. Συγκεκριμένα, το 1930 ο Ελευθέριος Βενιζέλος μεταβιβάζει μια έκταση εμβαδού 710 στρεμμάτων της Καισαριανής στην Πανελλήνια Σκοπευτική Εταιρεία (Π.Σ.Ε.) ως πεδίο βολής, με την προϋπόθεση ότι το χώρο θα χρησιμοποιούν και οι ένοπλες δυνάμεις. Αργότερα, παραχωρήθηκε και στον Όμιλο Φιλάθλων Κυνηγετικού Όπλου (Ο.Φ.Κ.Ο.).Το Σκοπευτήριο της Καισαριανής έχουν επισκεφτεί κατά καιρούς πολλές προσωπικότητες της πολιτικής και της τέχνης, μεταξύ τους οι Αλέξης Τσίπρας και Προκόπης Παυλόπουλος.

Εκπαίδευση
----------

Στην Καισαριανή υπάρχουν επτά σχολεία δημοτικής εκπαίδευσης. Επίσης στην Καισαριανή έχουν έδρα δύο γυμνάσια, δύο ενιαία και ένα επαγγελματικό λύκειο,

Το 1ο δημοτικό σχολείο Καισαριανής χτίστηκε το 1930 και ήταν δωρεά της Έλενας Βενιζέλου, γυναίκας του τότε Πρωθυπουργού της Ελλάδας Ελευθέριου Βενιζέλου

Δήμος Καισαριανής
-----------------

Ο **δήμος Καισαριανής** βρίσκεται στην Περιφερειακή ενότητα Κεντρικού Τομέα Αθηνών της Περιφέρειας Αττικής.

### Διοικητική ιστορία

Το 1934, ήταν η χρονιά που η Καισαριανή αποσπάται από τον Δήμο Αθηναίων και γίνεται αυτόνομος Δήμος Καισαριανής. Με την εφαρμογή της νέας διοικητικής διαίρεσης της χώρας κατά το Πρόγραμμα Καλλικράτης του 2011 ουδεμία μεταβολή επήλθε στο Δήμο, σύμφωνα με το άρθρο 1,§ 5.1.Β αυτού.

### Δήμαρχοι

Πρώτος δήμαρχος ήταν προσωρινά ο Αριστείδης Περιμένης (δημαρχεύων ως τις 18 Μαΐου 1934). Πρώτος δήμαρχος εξελέγη ο Γεώργιος Κυπραίος (19.. - 1970) ή Σούλιος, σε επαναληπτική εκλογή το 1934. Από το 1938 ως το 1941 δήμαρχος ήταν ο Αναστάσιος Στρατηγός. Μετά το 1941  ακολούθησε μία ανώμαλη κατάσταση, με διορισμένους και παυμένους δημάρχους ως το 1951, οπότε εκλέγεται δήμαρχος ο Λεωνίδας Μανωλίδης, υπηρετώντας ως το 1964 (απεβίωσε το 1968). Δήμαρχος ήταν επίσης και ο οδοντίατρος Δημήτριος Πετμεζάς (19??-1988). Το 1964 τον διαδέχθηκε ο αντιστασιακός Παναγιώτης Μακρής (1917-2015), ο οποίος απολύθηκε από τη χούντα και εξορίστηκε το 1967, για να επανέλθει το 1975 και να επανεκλεγεί το 1978 και το 1986. Το 1967 και για μόλις 15 ημέρες δήμαρχος ήταν ο Ευθ. Χάκκας, ο οποίος απολύθηκε και αντικαταστάθηκε το 1967 από τον διορισμένο Θεμιστοκλή Καρακάση, με αναπληρωτή τον Βασίλειο Μεσάδα, τον οποίο διαδέχθηκε το 1973 ο διορισμένος Φουντάκος και το 1974-1975 ο δικαστικός Βλάσσης. Ακολούθησαν οι δήμαρχοι Θανασης Μπαρτσώκας (1953-2021) (1991-98 και 2003-05), Γιώργος Κατημερτζής (1999-2002), Σπύρος Τζόκας (2005-10), Αντώνης Καμπάκας (2011-2014) και τον Μάιο του 2014 εξελέγη ο Γεώργιος Κοντόσταυλος. Έπειτα από απόφαση των Διοικητικών Πρωτοδικείων Αθηνών και Πειραιώς επαναλήφθηκε η ψηφοφορία στις 30 Νοεμβρίου και νικητής των εκλογών αναδείχθηκε ο υποψήφιος του ΚΚΕ, Ηλίας Σταμέλος με 67% αποχή και με διαφορά 205 ψήφων από τον Κοντόσταυλο, υποστηριζόμενο από τον ΣΥΡΙΖΑ.. Από την 1η Σεπτεμβρίου 2019 έως τις 31 Δεκεμβρίου 2023 Δήμαρχος Καισαριανής ήταν ο ανεξάρτητος υποψήφιος Χρήστος Βοσκόπουλος, ο οποίος εκλέχτηκε στις αυτοδιοικητικές εκλογές του 2019.
Το 2023 εξελέγη ο Ηλίας Σταμέλος από τον 2ο γύρο, με ποσοστό 61,51%.

Εικόνες
-------

* Αισθητικό δάσος Καισαριανής, εντός των ορίων του δήμουΑισθητικό δάσος Καισαριανής, εντός των ορίων του δήμου
* Κρήνες ΚουκλουτζάΚρήνες Κουκλουτζά
* Προσφυγικές κατοικίεςΠροσφυγικές κατοικίες
* Άλσος γύρω από την ΚαισαριανήΆλσος γύρω από την Καισαριανή
* Το Μουσείο ΕΑΜικής Εθνικής Αντίστασης ΚαισαριανήςΤο Μουσείο ΕΑΜικής Εθνικής Αντίστασης Καισαριανής
* Αισθητικό δάσος ΚαισαριανήςΑισθητικό δάσος Καισαριανής
* Το Φραγκομονάστηρο στο δάσος ΚαισαριανήςΤο Φραγκομονάστηρο στο δάσος Καισαριανής
* Το καθολικό της Μονής ΚαισαριανήςΤο καθολικό της Μονής Καισαριανής
* Κοιμητήριο ΚαισαριανήςΚοιμητήριο Καισαριανής

Παραπομπές
----------

1. ↑  dlib.statistics.gr/Book/GRESYE\_02\_0101\_00098%20.pdf.
2. ↑  *Ελληνική απογραφή 2021*.
3. ↑  «Σκοπευτήριο – Δήμος Καισαριανής». Αρχειοθετήθηκε από το πρωτότυπο στις 6 Ιουνίου 2020. Ανακτήθηκε στις 26 Ιανουαρίου 2020.
4. ↑
5. ↑
6. ↑  Δήμος Καισαριανής Αρχειοθετήθηκε 2019-02-08 στο Wayback Machine. δικτυακός τόπος
7. ↑  Κατά την περίοδο της Κατοχής δήμαρχοι διορίστηκαν οι Μαχαίρας, Εισαγγελέας, Σούλιος, Μπάβας, Κοντολέων, Ζερβουδάκης, Καρακάσης και άλλοι. Το 1943 δήμαρχος έγινε ο Θεμ. Καρακάσης (19??-24 Δεκεμβρίου 2001, [βλ. Η Καθημερινή, Κοινωνικά, φύλλο 30ης Δεκεμβρίου 2001], το 1945 ο Γ. Κυπραίος, το 1945 πάλι ο Καλλιμπασέρης, το 1945-46 ο Ευάγγελος Βαμβούνης, το 1946 ξανά ο Γ. Κυπραίος, το 1946-47 ο Θεμ. Καρακάσης, το 1947 ο Μιχαήλ Τσιγδέλογλου, το 1950 ο Αθανάσιος Μπάβας και το 1951 ο Ιωάννης Χριστόπουλος.
8. ↑  Τα Νέα, Κοινωνικά, φύλλο 8ης Δεκεμβρίου 1988, σελ. 57.
9. ↑  Επιθεώρησις Τοπικής Αυτοδιοικήσεως, τεύχος ΙΒ΄, Δεκέμβριος 1967, σελ. 1120.
10. ↑  Βύρων Πολύδωρας, "Η Μείζων Αθήνα", Καστανιώτης 2002, σελ. 390-91.
11. ↑  Πέθανε ο πρώην δήμαρχος Καισαριανής Θανάσης Μπαρτζώκας, in.gr, 23 Δεκεμβρίου 2021.
12. ↑  Τα αποτελέσματα της επαναληπτικής κάλπης σε τρεις δήμους, in.gr, 30 Νοεμβρίου 2014.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Καισαριανή** |


|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **Καισαριανή**  |

* Δήμος Καισαριανής, στην ιστοσελίδα: portal.kessariani.gr του Δήμου Καισαριανής.
* Δήμος Καισαριανής > H Πόλη μας > Ιστορικοί Χώροι - Αξιοθέατα > Ο Υμηττός και η Ιστορία του, στην ιστοσελίδα: portal.kessariani.gr του Δήμου Καισαριανής.
* Δήμος Καισαριανής > H Πόλη μας > Ιστορικοί Χώροι - Αξιοθέατα > Ο Υμηττός, στην ιστοσελίδα: portal.kessariani.gr του Δήμου Καισαριανής.
* Ιστοσελίδα για την Καισαριανή

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| π • σ • ε
Γεωγραφική θέση Καισαριανή |
| --- |
|  |
|  | 

|  |  |  |
| --- | --- | --- |
| 

Αθήνα 

 | 
Ζωγράφου
Βόρεια
Δυτικά **Καισαριανή** Ανατολικά
Νότια
Βύρωνας
 | 

Παιανία 

Κρωπία |

 |  |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Περιφερειακή Ενότητα Κεντρικού Τομέα |
| --- |
|  |
| 
Έκταση: 87,3km² · Πληθυσμός: 1.029.520 (απογρ. 2011) |
|  |
| 
Δήμος Αθηναίων · Δήμος Βύρωνος · Δήμος Γαλατσίου · Δήμος Δάφνης-Υμηττού · Δήμος Ζωγράφου · Δήμος Ηλιουπόλεως · Δήμος Καισαριανής · Δήμος Νέας Φιλαδέλφειας - Νέας Χαλκηδόνας |
|  |
| 
Αντιπεριφερειάρχης: Κωνσταντίνος Ζώμπος · Ιστότοπος: www.patt.gov.gr |

 |